
11. december 2020

Kære pårørende til beboere på Blindecenter Bredegaard


Denne julehilsen til jer bliver i år noget anderledes end de andre år, da vi som alle andre oplever hvordan COVID-19 sætter sine begrænsninger for vores julehygge. Jeg vil derfor indlede med at orientere jer lidt om vores beredskab og hvordan I som pårørende skal forholde jer i julen og nytåret, hvis I besøger Bredegaard.

På Bredegaard har en medarbejder været konstateret positiv med COVID-19 og derfor er alle medarbejdere og beboere i sidste uge blevet testet to gange. Her blev alle heldigvis testet negative. Desværre er en medarbejder efterfølgende blevet konstateret positiv og derfor skal vi alle igen testes, så vi er sikre på, at smitten ikke har spredt sig. Det er selvfølgelig ikke rart at skulle podes flere gange, men vi vil hellere gå med livrem og seler. 

[bookmark: _GoBack]Da der stadig er et højt smittetryk i Danmark, opfordres beboere, der vil afholde jul med familie, til så vidt muligt at afholde julearrangementer udenfor Bredegaard. Det betyder ikke, at I pårørende ikke må komme på Bredegaard i julen, for det må I godt. Hvis I kommer på besøg på Bredegaard fra nu og foreløbigt ind til d. 28. februar, så er det vigtigt, at I overholder sundhedsmyndighedernes anbefalinger og medarbejdernes anvisninger om afstand, mundbind og god håndhygiejne. Dvs. hvis I vil besøge jeres pårørende på Bredegaard, så skal I bære mundbind og beholde det på, også i de enkelte lejligheder, og I vil blive bedt om at spritte jeres hænder af.

Selvom vi som bosted har dispensation for forsamlingsforbuddet på 10 personer og kan samles 50 eksklusive medarbejdere, så har vi valgt at undgå store forsamlinger. Vi har derfor aftalt med beboerne, at dem der holder jul og/eller nytår på Bredegaard, gør det med deres medbeboere i deres huse og vi begrænser kontakten på tværs af husene. 

Vi håber, at pandemien snart aftager, så vi igen kan samle jer pårørende på Bredegaard og jeg kan orientere jer om de mange spændende ting, der på trods af COVID-19, alligevel sker. Når det nu ikke har været muligt, vil jeg her orientere jer om det vigtigste.

Vi har for nyligt haft endnu et meget positivt socialfagligt tilsyn, hvor vi blev rost for vores beboerdemokrati og for at fremme beboernes selvforvaltning. Derudover anerkendte man vores faglighed som et specialiseret tilbud og den tværfaglige indsats, vi yder. Som forstander kan jeg kun være stolt over den flotte bedømmelse som alene skyldes, at vi har dedikerede medarbejdere som i det daglige yder en fantastisk indsats for at beboerne kan få et liv med kvalitet.

Vi har fået lov til midlertidigt at nedlægge vores træværksted, så vi kan bruge lokalet til andre formål. Det betyder, at vi flytter vores dagtilbud (samvær og aktivitetstilbuddet, §104) til lokalet, hvor vi har haft væveri. Væveriet flytter ind i lokalet, hvor der var træværksted og som noget nyt skaber vi plads til et kreativt værksted. Musikken som i stigende grad efterspørges af borgere og beboere flytter op i dagtilbuddets gamle lokaler, hvor de vil få mere plads. Over tid vil vi så genopbygge et træværksted i nye pavilloner, så håndværket ikke forsvinder fra Bredegaard.

Derudover er det sket det glædelige, at vi nu har fået besked om, at vi nu indgår i en styregruppe, der skal varetage ombygningen af Bredegaard. Dvs. at Region Hovedstaden har accepteret at ville yde finansieringen, som kan være lån, til en ombygning og til nybyggeri. Det har i de sidste 20 år været et ønske fra Bredegaards bestyrelse og medarbejdere, og jeg er lykkelig for, at det nu er lykkedes. Jeg skal selvfølgelig nok orientere jer, når jeg ved noget mere konkret om processen og projektet.

Som I ved, er I altid velkomne til at kontakte mig eller medarbejderne, hvis I har spørgsmål eller brug for information. 

Tilbage er så at ønske jer og jeres familie og pårørende en rigtig glædelig jul og et velsignet nytår. Jeg glæder mig meget til, at vi igen kan samles på Bredegaard.

Kærlig hilsen

Frank Hedegaard   
Forstander

E-mail: frank.hedegaard@regionh.dk
Telefon: 45 11 84 12

